ועדת הכספים, כנסת 18, פרוטוקול מספר 1035, 2012-03-06 10:15

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו מתחילים את הדיון בהצעת חוק מס ערך מוסף (תיקון מס' 42), התשע"ב-2011 (סעיפים 1-6).

משה גפני: לפני שאנחנו ממשיכים בדיון בנושא הזה, חברת הכנסת רוחמה אברהם, יש לך הצעה לסדר.

רוחמה אברהם-בלילא: כן, אני מבקשת הצעה לסדר.

רוחמה אברהם-בלילא: אדוני היושב ראש, בוקר טוב לכל הנוכחים.

רוחמה אברהם-בלילא: הבוקר אזרחי ישראל הוכו בתדהמה לאור העובדה - לדעתי זאת עוד איזושהי הפתעה חדשה לקראת חג הפורים – שהם קיבלו מעות פורים בדמות חשבונות חשמל מנופחים.

רוחמה אברהם-בלילא: חשבונות החשמל המנופחים האלה נובעים כתוצאה מעלייה מטורפת של 15 אחוזים בחודשים האחרונים במחירי החשמל.

רוחמה אברהם-בלילא: אני חושבת שלא יכול להיות מצב שבו זוג עם שני ילדים מקבל חשבון חשמל מנופח של למעלה מאלפיים שקלים.

רוחמה אברהם-בלילא: יש כאן מצב שמשפחות רבות הולכות להיקלע למצוקה כלכלית גם לאור העובדה שמחירי החשמל עלו וגם לאור העובדה שאנחנו נכנסים לחג הפסח.

רוחמה אברהם-בלילא: אני מבקשת ממך אדוני היושב ראש לקיים מחר דיון דחוף בוועדה וזאת לאור העובדה שהייתה עלייה דרמטית במחירי החשמל.

רוחמה אברהם-בלילא: אני מבקשת להעלות על סדר יומה של הוועדה ולשקול או להציע לאוצר לבטל את 15 האחוזים מע"מ שאזרחי מדינת ישראל משלמים.

רוחמה אברהם-בלילא: יותר מזה.

רוחמה אברהם-בלילא: אחת הבעיות היא שאותם סופרי מונים מגישים את חשבונות החשמל על פי הערכות ולא על פי מה שאמורים לשלם באמת.

רוחמה אברהם-בלילא: לכן אני חושבת שמן הראוי שמחר על הבוקר – אמנם תענית אסתר ואני לא יודעת אם כבודו יגיע למשכן – לקיים דיון דחוף בסוגיה הזאת אליו לזמן את רשות החשמל, משרד התשתיות וכל הגורמים הנוגעים בדבר כי אנחנו לא יכולים לעבור על זה לסדר היום.

משה גפני: תודה רבה.

משה גפני: קודם כל, השתדלתי שלא לקיים ישיבה בתענית אסתר אבל אם יש צורך, אני אעשה.

משה גפני: במקרה הזה אני לא מתכוון לקיים ישיבה משום שנושא מחירי החשמל שייך לוועדת הכלכלה.

רוחמה אברהם-בלילא: גם זה שייך לוועדת הכלכלה?

משה גפני: לא גם אלא זה.

משה גפני: הדברים האחרים לא שייכים לוועדת הכלכלה.

ציון פיניאן: זה על פי התקנון.

משה גפני: זה על פי התקנון.

רוחמה אברהם-בלילא: כאשר ועדת הכספים עסקה לא אחת בכל מה שקשור לפרי הגליל, זה בסדר.

משה גפני: זה בסמכות הוועדה.

שגית אפיק: זה בסמכות הוועדה.

רוחמה אברהם-בלילא: כאשר ועדת הכספים התכנסה לדון בסוגיית ועדת טרכטנברג ודנה במסקנות.

משה גפני: לא, בטרכטנברג היא לא דנה.

משה גפני: אף פעם היא לא התכנסה בנושא.

רוחמה אברהם-בלילא: הוועדה הזאת התכנסה בנושא טרכטנברג שלושה שבועות אחרי כן.

משה גפני: את מדברת על הרפורמה במיסוי.

שגית אפיק: חוק לשינוי נטל המס.

משה גפני: שינוי נטל המס היה בסמכות הוועדה.

משה גפני: הנושא הזה של פרי גליל וכל המקומות הללו, הם בסמכות הוועדה.

משה גפני: הנושא של חינוך חינם, העברת הכסף, זה בוועדה.

משה גפני: מחירי החשמל זה בוועדת הכלכלה.

רוחמה אברהם-בלילא: גברתי היועצת המשפטית, נמצא את הדרך הנכונה לקיים את הדיון הזה מחר.

משה גפני: אני חושב שאת צודקת.

משה גפני: העלאת מחירי החשמל זה דבר חמור וגם אני ער לכך.

ציון פיניאן: יש בעיות עם הוט.

ציון פיניאן: בגלל שזה לא בוועדה הזאת, אני אפילו לא פונה בנושא.

רוחמה אברהם-בלילא: אבל אני כן פונה.

רוחמה אברהם-בלילא: זאת השלכה רוחבית.

שגית אפיק: זה במובהק לפי התקנון שייך לוועדת הכלכלה.

שגית אפיק: זה נכון שפרי גליל הוא בסמכות הוועדה, נכון שגם הבלו על הדלק בסמכות הוועדה ולא היה ראוי שוועדת הכלכלה תקיים בזה דיונים אבל השאלה אם רוצים לעשות מלחמה של דווקא או להתנהל לפי התקנון.

רוחמה אברהם-בלילא: אנחנו לא רוצים לעשות מלחמה של דווקא.

משה גפני: אומרים לי שיש הצעות לסדר על גל ההתייקרויות במשק.

משה גפני: נראה מה נעשה.

רוחמה אברהם-בלילא: למנהל הוועדה יש ניסיון רב בוועדה.

משה גפני: אבל אני לא יכול לדון ספציפית על החשמל אלא על גל ההתייקרויות.

משה גפני: בסדר.

משה גפני: ההערה היא נכונה והיא במקומה.

משה גפני: אני אשתדל.

רוחמה אברהם-בלילא: הגשנו מכתב לאדוני כדי לקיים במהלך שבוע הבא או במהלך השבועיים הקרובים, ואתה תמצא לנכון את הזמן אבל לפני חג הפסח, דיון בכל מה שקשור לכספים של העמותות.

משה גפני: ודאי.

משה גפני: בסדר.

משה גפני: אני אעשה את זה.

רוחמה אברהם-בלילא: תודה.

משה גפני: תודה רבה.

משה גפני: אנחנו עוברים להצעת חוק מס ערך מוסף (תיקון מס' 42), התשע"ב-2011 (סעיפים 1-6).

משה גפני: מי מציג את הנושא?

איריס וינברגר: איריס ויברגר.

איריס וינברגר: בוקר טוב.

שגית אפיק: למעשה מדובר בסעיפים שנשארו אחרי שהקראנו והסברנו אותם בישיבה הקודמת אלא שנשארו בהם בעיות שונות שהוועדה לא הכריעה בהן.

איריס וינברגר: בנוסף לכך הוועדה הייתה מעוניינת בסעיפים כדי ליצור השלמה לתיקון שנעשה בנושא של קביעת מועד חיוב על בסיס מזומן לנותני שירותים.

משה גפני: אנחנו פיצלנו את החוק.

משה גפני: הגענו להסכמה אתכם שיהיה מע"מ מקוון על סכום של 2.5 מיליון שקלים ובעמותות על 20 מיליון שקלים.

משה גפני: אני שומע טענות לכאן ולכאן על הצעת הפשרה הזאת אבל אני עומד מאחוריה והיא אושרה במליאת הכנסת.

משה גפני: נותרו הסעיפים האחרים ואני מקווה שגם בהם נגיע להסכמה.

משה גפני: אם לא נגיע להסכמה, נצטרך להכריע.

איריס וינברגר: אני אתחיל לפי הסדר מבחינת הסעיפים.

איריס וינברגר: קודם כל, נושא מועד החיוב על בסיס מזומן.

איריס וינברגר: אנחנו מבקשים היום מהוועדה לאשר שלושה תיקונים.

איריס וינברגר: התיקון הראשון הוא התיקון שהיה כבר מונח בפני הוועדה והוא שבסיטואציה שיש יחסים מיוחדים בין צדדים או עסקה שלא נקבע לה מחיר או שתמורתה, כולה או חלקה הינה בכסף, מועד החיוב לא יהיה על בסיס מזומן אלא על בסיס מצטבר כדי שניתן יהיה לפקח בסיטואציה כזאת.

איריס וינברגר: הסעיף הנוסף הוא לתקן את סעיף 46(א).

איריס וינברגר: כשתיקנו את מועד החיוב, לא עשינו תיקון משלים בסעיף 46 וכך נוצר מצב שהמועד להוצאת חשבונית מס לגבי עסקאות על בסיס מזומן הוא תוך 14 ימים והמועד להוצאת חשבונית מס לעסקאות על בסיס מצטבר הוא דווקא תוך שבעה ימים.

איריס וינברגר: זה המצב שנוצר בעקבות התיקון ביוני לגבי נותני שירותים.

משה גפני: קודם תסבירי.

איריס וינברגר: פנינו כבר לפני כמה חודשים ללשכות וביקשנו התייחסות אבל לא קיבלנו לעניין הזה.

איריס וינברגר: אנחנו מניחים שאין התנגדות.

איריס וינברגר: אנחנו רוצים כאן לקבוע מועד אחד, לא להפריד שבעה ימים ו-14 למועד הוצאת חשבונית.

איריס וינברגר: אנחנו הולכים כאן על המועד המאוחר יותר, על 14 יום וזה יהיה אחיד לכולם, בין אם זה מועד על בסיס מזומן או מצטבר.

איריס וינברגר: המשמעות של זה היא שאם אדם נותן שירות קיבל תמורה ב-3 בחודש, מועד הוצאת החשבונית הוא 14 ימים אחרי ה-3 בחודש ובהתאם לכך מועד הדיווח למע"מ ומועד התשלום.

איריס וינברגר: אם זה בין ה-15 ל-30 לחודש, בעצם הוא אפילו דוחה בחודש נוסף את הדיווח.

איריס וינברגר: לכן מבחינתנו זה מקל, זה מאחד וזה מפשט.

איריס וינברגר: לצורך כך אנחנו נמחק את הסיפא בסעיף 46(א).

איריס וינברגר: התיקון הנוסף הוא תיקון בסעיף 47(א).

איריס וינברגר: לבקשת כל הגורמים ובמיוחד חברי ועדת הכספים, אחרי ששקלנו.

איריס וינברגר: עלתה בעיה שכאשר מועד החיוב הוא על בסיס מזומן, העוסק שהוא על בסיס מזומן לא נהנה כי הלקוח שלו דורש ממנו את הוצאת חשבונית המס במועד מתן השירות ולא במועד תשלום התמורה.

איריס וינברגר: כך יוצא שבעצם התיקון על בסיס מזומן לכאורה, בחלקו לפחות, התרוקן מתוכנו.

איריס וינברגר: לכן אנחנו כרשות המסים מלכתחילה לא רצינו להתערב.

איריס וינברגר: ראינו בזה מערכת יחסים בין העסקים לבין העוסקים וכי לא נכון שהרשות תתערב.

איריס וינברגר: לאור הבקשה חשבנו שנכון באמת לקבוע נורמה כלפי הקונה, כלפי הלקוח, כדי שלא תהיה כאן עבירה שעובר אותו עוסק על בסיס מזומן שהוא הצד החלש בעסקאות האלה ולקבוע שהקונה לא ידרוש חשבונית מס כאמור קודם לתשלום התמורה או חלקה לפי העניין אם המועד לחיוב במס בשל העסקה חל עם קבלת התמורה ועל הסכום שנתקבל.

איריס וינברגר: כך אנחנו בעצם קובעים נורמה.

איריס וינברגר: לפי דברי הארגונים מדובר כאן בעוסקים נורמטיביים שמבקשים את החשבוניות האלה וברגע שאנחנו נקבע את הנורמה, אנחנו מניחים שהמשק באמת יתרגל ויפנים את נושא בסיס המזומן ולא ידרוש חשבוניות מס לפני כן.

איריס וינברגר: יחד עם זאת יש חשש ברשות המסים שבעקבות קביעת הנורמה הזאת תבוא אלינו דרישה לבצע חקירות, להגיש כתבי אישום, בגלל שקונה הפר את אותה נורמה ובכל זאת דרש את החשבונית קודם.

איריס וינברגר: ברור שכאן מדובר בחקירות שהן חקירות מורכבות כי זאת מילה מול מילה וספק אם באמת הסנקציה הפלילית היא הסנקציה המתאימה למקרה הזה, למרות שיכול להיות שבסיטואציות מסוימות היא מתאימה אבל שוב, ספק גדול.

איריס וינברגר: לכן אנחנו היינו רוצים לראות האם באמת מדובר בעוסקים נורמטיביים שברגע שתיקבע הנורמה המשק יעבוד בהתאם לזה ולכן לא יהיה צורך באכיפה וסנקציות וכולי אם לאו, או שבאמת זה יגרור הרבה פניות וידרוש טיפול רב מאת רשות המסים בסיטואציה הזאת.

איריס וינברגר: לכן רצינו לבקש מהוועדה לקבוע את הנורמה הזאת למשך שלוש שנים בשלב ראשון כהוראת שעה ובמידה ובאמת הנורמה תושרש והמשק יתנהל לפיה, אפשר יהיה לקבוע אותה כהוראת קבע.

איריס וינברגר: אם נראה שיש אתה בעיות וכולי, צריך יהיה לעשות חושבים מחדש ולראות מה אנחנו עושים עם התיקון הזה.

משה גפני: למה צריך הוראת שעה?

משה גפני: אם תראו שזה לא בסדר, תבטלו.

רוחמה אברהם-בלילא: זה גם מה שאני רציתי לומר.

רוחמה אברהם-בלילא: קודם כל, אני מלינה על שני דברים.

רוחמה אברהם-בלילא: אדוני היושב ראש, אני מברכת על עצם קיום הדיון הזה אבל הדיון האחרון שהיה, היה ב-28 בדצמבר.

רוחמה אברהם-בלילא: היו זמנים דחופים ולחוצים ובעקבות אותם לחצים הצלחנו להביא לסיטואציה של תיקון החוק המבורך הזה.

רוחמה אברהם-בלילא: קודם כל, נאמר והייתה הסכמה שמיד בימים הקרובים – זאת אומרת עשרה ימים-שבועיים – יוקם צוות מיוחד יחד עם ועדת הכספים שיכלול גם את נציגי הארגונים על מנת שנבוא בהסכמות נרחבות.

רוחמה אברהם-בלילא: שוב, הרשות כמו רשות מרגישה עצמאית, וזה בסדר, בלי שום הליך של שיתוף בעניין הזה.

משה גפני: היו גם ויכוחים בתוכם וזה דבר לגיטימי.

משה גפני: נראה לאן אנחנו מתקדמים.

רוחמה אברהם-בלילא: אבל ניתנה הנחיה שיוקם צוות מיוחד לצורך העניין הזה וזה לא קיים.

רוחמה אברהם-בלילא: זה מלמד אותי לגבי הבאות ואני מתנצלת על האמירה הזאת.

רוחמה אברהם-בלילא: דבר שני.

רוחמה אברהם-בלילא: את יודעת, תמיד בסופו של דבר הזמן מגיע.

רוחמה אברהם-בלילא: יש הבטחות אבל בסוף הדלת נפתחת, הזמן מגיע ואנשים נפגשים.

רוחמה אברהם-בלילא: זה קרה היום ואני חיכיתי לזה.

רוחמה אברהם-בלילא: מכיוון שאני הייתי שותפה לחוק הזה, אני חושבת שאם אנחנו כבר הולכים לתיקון – אני מקבלת את ההערה שלך – התיקון הזה צריך להיות בחקיקה ולא בהוראת שעה.

משה גפני: בחקיקת קבע.

רוחמה אברהם-בלילא: בחקיקת קבע.

משה גפני: גם הם מציעים חקיקה אבל לשלוש שנים.

רוחמה אברהם-בלילא: לא בהוראת שעה.

משה גפני: גם אני חושב בחקיקת קבע.

משה גפני: אם זה לא טוב, אפשר לבטל.

רוחמה אברהם-בלילא: תמיד רשות המסים אמרה לא לבלבל את הצרכנים ולא לבלבל את אותם בעלי עסקים קטנים.

רוחמה אברהם-בלילא: ברגע שאתה מתנה התניה כזאת שיש לה השלכת רוחב מאוד רחבה גם בהיבט של ההטמעה, עובר זמן עד שאנשים יתרגלו ועד שהם ידעו איך לפעול בסוגיה הזאת.

רוחמה אברהם-בלילא: אנשים יקבלו את זה ויטמיעו את זה, אבל אז אולי יחליטו לבטל.

רוחמה אברהם-בלילא: זה צריך להיות גם באישור ועדת הכספים.

רוחמה אברהם-בלילא: זאת ההערה שלי לפני שאנחנו יורדים לפרטים.

משה גפני: לגבי היחסים המיוחדים, אני מבקש להדגיש – והדגשתי את זה גם בישיבה הקודמת – שצריך להיות ברור על מה אנחנו מדברים.

איריס וינברגר: מדברים על יחסים מיוחדים שהמפר מושפע מאותם יחסים.

משה גפני: כן, אבל לא ללכת לצד המקל אלא לצד המחמיר.

משה גפני: זאת אומרת, לצד שזה באמת חד משמעי.

איריס וינברגר: אנחנו הולכים.

עופר שרון: רציתי להבהיר שהמונח יחסים מיוחדים הוא מונח שיש לגביו פסיקה ענפה.

עופר שרון: זה לא מונח חדש.

עופר שרון: על פי הפסיקה הנטל חל על רשות המסים להוכיח כי המדובר אכן ביחסים מיוחדים שבעטיים יש להחיל את הוראות החוק הספציפיות.

עופר שרון: זאת אומרת, זה דבר שהוא מאוד דווקני על פי הפסיקה הקיימת.

משה גפני: מי שמסתמך על מה שאתה אומר, הוא עצלן.

משה גפני: זאת אומרת, ועדת הכספים תהיה ועדה עצלנית אם היא תאמר שיש פסיקה ענפה וחובת ההוכחה עליכם.

משה גפני: תגידו עכשיו לוועדה מה זה יחסים מיוחדים.

משה גפני: למה אני צריך להתעצל?

איריס וינברגר: קרובי משפחה.

עופר שרון: אני מוכן להסביר.

עופר שרון: אלה גם קרובי משפחה.

משה גפני: קרובי משפחה זה בן דוד?

עופר שרון: אנחנו צריכים להוכיח שהיחסים המיוחדים יגרמו למפר.

רוחמה אברהם-בלילא: איך אתה יכול להוכיח דבר כזה?

עופר שרון: יש לזה מבחנים.

איריס וינברגר: חברת אם וחברת בת.

עופר שרון: מנהלים וחברות.

משה גפני: אתם עוברים מנושא לנושא.

משה גפני: קודם כל, מה זה קרובי משפחה?

איריס וינברגר: בדרך כלל מדבר על קירבה ראשונה.

משה גפני: קירבה ראשונה, זה לא בן דוד.

איריס וינברגר: אני חושבת שלא, אבל אם יוכח שיש כאן בני דודים והמחיר הושפע, זאת אומרת שיש לי מחיר שוק של מאה אלף שקלים למוצר מסוים אבל המחיר נמכר בעשרים אלף שקלים, אז יש כאן מחיר שכנראה הושפע מיחסים מיוחדים.

איריס וינברגר: אני רוצה לומר עוד משהו.

משה גפני: רגע, לפני כן.

משה גפני: יש לנו זמן.

משה גפני: אין לנו היום סעיפים רבים נוספים וגם ההעברות התקציביות הן לא רבות כי אתמול העברנו את הרוב.

שגית אפיק: יש את הצווים שהם מאוד חשובים.

משה גפני: בסדר.

משה גפני: נשלב גם את זה בחוק.

משה גפני: החלק הזה של היחסים המיוחדים, אמרתם שלושה דברים ואני רוצה לעשות סדר בזה.

משה גפני: אמרתם קרובי משפחה, אמרתם חברת אם וחברת בת ואמרתם אם המחיר מושפע כתוצאה מהיחסים הללו.

איריס וינברגר: שזה כבר כתוב בסעיף.

משה גפני: בסדר.

משה גפני: אני רוצה שנעשה בזה סדר.

משה גפני: קרובי משפחה, אם זה בעל ואישה אבל המחיר לא הושפע?

איריס וינברגר: זה לא ייכנס לחוק.

איריס וינברגר: הסעיף לא יחול.

איריס וינברגר: זה יהיה על בסיס מזומן.

משה גפני: אפילו שזה בעל ואישה.

עופר שרון: כן.

משה גפני: אם כן, העיקר הוא האם המחיר מושפע.

איריס וינברגר: נכון.

משה גפני: אז אפילו לא קרובי משפחה אלא אפילו מישהו שלא קשור בכלל וזה יכול להיות מישהו מסין.

איריס וינברגר: לא.

שגית אפיק: גם וגם.

משה גפני: לא, הם אומרים שלא.

משה גפני: קרובי משפחה מדרגה ראשונה, הם אומרים לא.

איריס וינברגר: אם אין קשר בין שני העוסקים, בין העוסק והלקוח, ואין יחסים מיוחדים והמחיר נמוך, עדיין זה מחיר העסקה.

שגית אפיק: אלה צריכים להיות שני תנאים.

שגית אפיק: גם היחסים המיוחדים וגם שהמחיר הושפע כתוצאה מהיחסים.

איריס וינברגר: במע"מ יש שלוש סיטואציות בהן אנחנו קובעים מחיר לפי מחיר שוק.

משה גפני: אני שואל מה יהיה אם מישהו איננו קרוב משפחה אבל המחיר מושפע.

משה גפני: מה הדין שחל עליו?

איריס וינברגר: הוא צריך להיות מושפע מיחסים מיוחדים.

משה גפני: אין יחסים מיוחדים.

איריס וינברגר: אם אין יחסים מיוחדים, זה המחיר במע"מ.

שגית אפיק: הפרשנות ליחסים מיוחדים היא פרשנות יחסית.

עופר שרון: דווקנית ומחמירה.

שגית אפיק: היא מחמירה.

שגית אפיק: היא לא פרשנות מקלה אלא היא מרחיבה.

משה גפני: זאת אומרת, צריך את שתי הסיבות.

שגית אפיק: נכון.

משה גפני: לא מספיק שהמחיר מושפע כיוון שאם אין קרובי משפחה, אם אין יחסים מיוחדים, אפילו שמישהו יבוא ויגיד שהמחיר הושפע, אין לזה הגדרה של יחסים מיוחדים מאחר שאלה אנשים רחוקים זה מזה.

משה גפני: צריך שתהיה גם קירבה כזאת של יחסים מיוחדים או חברת אם וחברת בת או קרובי משפחה מדרגה ראשונה, בתנאי שהמחיר מושפע.

עופר שרון: נכון.

משה גפני: עכשיו הבנתי.

שגית אפיק: הם אומרים כאן שהפרשנות שלהם היא פרשנות מצרה ומחמירה.

משה גפני: בסדר גמור.

משה גפני: הדברים נרשמו.

משה גפני: עכשיו ניתן הסבר טוב.

משה גפני: יש לגופים מה להעיר על היחסים המיוחדים?

משה גפני: בבקשה.

אבי פרידמן: אבי פרידמן, לשכת רואי חשבון.

אבי פרידמן: אנחנו חושבים שהסעיף הזה הוא סעיף פינה מיותר ולא תורם שום דבר.

איריס וינברגר: הוא קיים בתקנות היום.

אבי פרידמן: נכון.

אבי פרידמן: הוא קיים ויש פרק שלם שקובע את סוגיית עוסק דן בסוגיית המחיר.

אבי פרידמן: שאלת יחסים מיוחדים עולה גם ברשות לניירות ערך ועולה בהמון מקומות.

אבי פרידמן: בשלב הראשון סברתי שכל מה שרוצים ברשות המסים זה את אותו מקרה שבו אדם נתן לאחיו איזשהו פריט ולא לקח ממנו כסף.

אבי פרידמן: אמרתי בסדר, אני לא מבין למה בשביל מקרה כזה צריך לעשות שינוי חקיקה, אבל הנושא של יחסים מיוחדים עלה בפסיקה ויש לו הגדרות מאוד מדויקות.

אבי פרידמן: הבעיה היא הרבה יותר חמורה מפני שכאן בעצם הולכים לתת למנהל סמכות לקבוע - וסליחה על הביטוי הלא ממלכתי – באופן שרירותי.

אבי פרידמן: אני מחליט שזה לא המחיר הראוי.

אבי פרידמן: איך הוא יעשה את זה?

אבי פרידמן: הלא זה יביא לעצירה.

אבי פרידמן: גם היום כאשר יש לרשות המסים חשד שמדובר במקרה של יחסים מיוחדים, יש דיון ארוך מאוד בפרשת חוף הכרמל, שם זה נדון גם במחוזי וגם בעליון ושם ניתחו את כל הסוגיה הזאת וקבעו בדיוק את הקריטריונים.

אבי פרידמן: אני מתקשה להבין מה ההבדל, מה קרה מאתמול להיום ולשם מה נחוץ כל השינוי הזה, לאיזה מקרה פינה.

משה גפני: אם אתה היית היום ברשות המסים, אתה היית מסכים שלא יהיה סעיף כזה של יחסים מיוחדים?

אבי פרידמן: המצב הוא שהסעיף קיים כבודו.

אבי פרידמן: הסעיף קיים בסעיף 10.

אבי פרידמן: זה מיותר מפני שהוא נותן סמכות שרירותית שאין בה צורך והיא למעשה תעצור את הפעילות הכלכלית ולא תסייע בשום דבר.

אבי פרידמן: הרבה יותר חמור מזה.

אבי פרידמן: למעשה זה יאפשר להתערב בכל עסקת מקרקעין ובכל דבר אחר.

אבי פרידמן: במע"מ יש כלל האומר שהחיים צריכים להימשך וכאן בעצם יעצרו את החיים היכן שיבוא למישהו.

משה גפני: אני סבור שרשות המסים צודקת בעניין הזה, במיוחד אחרי שהפרשנות היא חד משמעות, היא צרה, היא מאוד מוגדרת, היא מדברת על מקרה כזה שבו יש גם קירבה מבחינת מערכת היחסים בין החברות וקירבה מבחינת יחסי קירבה מדרגה ראשונה, קירבת משפחה כאשר נלווית לעניין הזה הוכחה של רשות המסים שאכן המחיר מושפע.

משה גפני: אם אין את זה, המשמעות של העניין היא ששני אנשים יכולים לעשות ביניהם עסקה ולשקר את רשות המסים.

משה גפני: לא לשקר אלא להפוך את זה לדבר שהם יהיו פטורים.

משה גפני: אני חושב שאתם מאוד חוששים שלא בצדק.

משה גפני: אני לא מקבל את זה.

עופר מנירב: רק להשלמה.

עופר מנירב: לצורך הדוגמה, כדי שנבין למה לפעמים זה מיותר.

עופר מנירב: חברת אם וחברת בת, אם המחיר יהיה מאה ואם המחיר יהיה מאתיים, בגלל יחסים מיוחדים, זה לא משנה מאומה לצורך מע"מ משום שאחת משלמת ואחת מקזזת.

עופר מנירב: בנטו זה לא משנה שום דבר.

משה גפני: למה זה מפריע לכם?

עופר מנירב: משום שזה יכול לעצור את הפעילות.

עופר מנירב: יתערבו בתחום.

עופר מנירב: יש כבר סעיף 10 בחוק שאומר את זה בפירוש בחוק מע"מ ולא בחוק אחר.

עופר מנירב: למה צריך עוד סעיף?

איריס וינברגר: זאת השלמה.

עופר מנירב: זה לגבי הקטע הזה.

עופר מנירב: עכשיו גם דברים טובים ולא רק רעים.

עופר מנירב: לגבי השבועיים, אני מברך על זה.

עופר מנירב: אנחנו כן הגבנו וכתבנו שצריך להיות 14 ימים.

עופר מנירב: אני שמח שקיבלתם את זה בלי לומר שקיבלתם את עמדתנו.

עופר מנירב: זה בסדר.

שגית אפיק: אתה מברך על התיקון.

עופר מנירב: אני מברך על התיקון ועל האיחוד של ה-14 ימים.

עופר מנירב: גם על התיקון של אי הדרישה כמו שהצעתם עכשיו, התיקון שלא ידרשו, של סעיף 47, אני חושב שזה פותר את הבעיה.

עופר מנירב: אני רק מקווה שלא יבואו בהתחכמויות כאלה ואחרות משום שזה מוגבל כמובן לאותה אוכלוסייה שאנחנו רוצים להחיל עליה, ואני לא רוצה שיבואו וידרשו ממנה שתראה אישור – אלה שמשלמים – שהם שייכים לאותה אוכלוסייה.

עופר מנירב: כאן צריך לבוא אליכם, לבקש שתוציאו לנו אישורים כאלה ואחרים.

עופר מנירב: צריך להיזהר בקטע הזה.

עופר מנירב: או שתוסיפו את זה באישור אוטומטי שיהיה כתוב באישור שנתי שאתם מוציאים שזה חל ואז לא יצטרכו לבקש כל עם מחדש, או איזושהי הנחיה.

משה גפני: איריס תגיב לאחר מכן.

משה גפני: יש עוד מישהו שרוצה להתייחס בקצרה?

איתן צחור: כן.

איתן צחור: גם אני מצטרף לברכות.

משה גפני: לא יאומן כי יסופר.

משה גפני: כל הקרן הקיימת בעצמה הגיעה לכאן.

ציון פיניאן: היינו כחולמים.

רוחמה אברהם-בלילא: באמת היינו כחולמים.

רוחמה אברהם-בלילא: צריך להתעורר.

משה גפני: אלי, אני מודיע לך שאנחנו שומרים על הכנסת.

ציון פיניאן: זאת אחוות מופז.

רוחמה אברהם-בלילא: בין היתר.

רוחמה אברהם-בלילא: זאת אחווה מקדמת דנא.

משה גפני: נגמרה ההפסקה להתרעננות.

משה גפני: אלי, כבוד בשבילנו, יושב ראש הקרן הקיימת לישראל.

איתן צחור: הצטרפתי לברכות של חבריי על התיקון ואני גם מצטרף לברכות שלכם על הכניסה של מר אלי אפללו.

איתן צחור: בואו נבין על מה התיקון.

איתן צחור: מדובר כאן על מצב שבו אני מדווח לפי בסיס מזומן ומחייבים אותי בבת אחת לדווח לפי בסיס מצטבר.

איתן צחור: הציווי יכול להגיע מרגע לרגע.

איתן צחור: זה לא במהלך החיים התקינים שלי אלא פתאום בא אלי מנהל הרשות ואומר לי שעכשיו אתחיל לדווח לפי בסיס מצטבר לגבי חשבונית אחת.

איתן צחור: כל מה שאני רוצה להעיר הוא שיש כאן סיטואציה מאוד מיוחדת.

איתן צחור: אנחנו מדווחים בצורה מסוימת אבל לגבי חשבונית מסוימת יכול לדפוק בדלת ברגע מסוים פקיד מע"מ ולומר לי שלגבי החשבונית הספציפית הזאת אדווח כך וכך לפי בסיס מצטבר.

איתן צחור: סיטואציה קצת הזויה מבחינה פרוצדוראלית, איך אנחנו עושים את זה.

איתן צחור: הייתי מצפה שלפחות ייאמר שייתנו לי לפחות שלושים ימים במקרה הזה לדווח על החשבונית.

איתן צחור: להתייחס באופן פרוצדוראלי לכל הטראומה שנוחתת על הנישום ברגע נתון על חשבונית מסוימת לרבות מתן זכות ערעור על עצם הפעולה הזאת.

יהודה טלמון: אדוני היושב ראש, האם ההתייחסות היא לכלל התיקונים כרגע או רק ליחסים המיוחדים?

משה גפני: לסעיף הזה.

שגית אפיק: גם לחיוב במזומן.

יהודה טלמון: אם על המע"מ המזומן, כאן כן הייתי רוצה להעיר.

יהודה טלמון: אנחנו מדברים גם על תיקון סעיף 47?

שגית אפיק: סעיף 29, 46 ו-47.

יהודה טלמון: אם כן, ברשות אדוני, הייתי רוצה להתייחס.

יהודה טלמון: מבחינתנו זה יום חג.

משה גפני: משנכנס אדר, מרבים בשמחה.

יהודה טלמון: התיקון הזה, אם הוא יתקבל, פותר לנו בעיה מאוד גדולה ולא צריך ללכת רחוק אלא באחד העיתונים הבוקר כתוב ש"הום סנטר מרעה את התנאים לספקים, תשלם שוטף פלסו 150 יום".

יהודה טלמון: אדוני רק צריך לחשוב מה המשמעות של מע"מ על בסיס מזומן לגבי אותם עסקים לו לא היה המצב הזה.

יהודה טלמון: דהיינו, הם היו צריכים לממן את המע"מ ב-150 ימים לאותו מזמין שירות או טובין.

יהודה טלמון: אם כן, זאת בשורה מאוד גדולה.

יהודה טלמון: בנושא הזה אנחנו רוצים לומר תודה לוועדה.

משה גפני: לרשות המסים.

יהודה טלמון: אני אגיע גם לרשות המסים.

משה גפני: אני זמני.

משה גפני: רשות המסים קבועה.

יהודה טלמון: אנחנו רוצים להגיד תודה לאדוני היושב ראש, אנחנו רוצים להגיד תודה לחברת הכנסת רוחמה אברהם שהיא יושבת ראש השדולה לעסקים קטנים ואנחנו יודעים את תרומתה לנושא הזה, אני רוצה להגיד תודה לרשות המסים אבל קשה לי להגיד את זה משום שהם לא יודעים לשחרר עד הסוף.

יהודה טלמון: למה הוראת שעה לשלוש שנים?

משה גפני: על זה עוד לא החלטנו.

יהודה טלמון: למה הוראת שעה לשלוש שנים?

יהודה טלמון: הרי אם אני שומע את הטיעון, אם הטיעון שלהם נכון, הוא מהווה הצדקה למה זה צריך להיות קבע.

יהודה טלמון: יכול להיות שצריך להיות עוד יותר חמור כי למרות ההוראה הנורמטיבית גופים נורמטיביים לא יכבדו את זה.

יהודה טלמון: צריך לשקול בעוד שלוש שנים מה.

יהודה טלמון: לכן אני מפציר ומבקש שאם נותנים, שייתנו משלוח מנות עד הסוף.

יהודה טלמון: אני חוזר ואומר, הרבה תודה רבה.

משה גפני: תודה.

טיבי רבינוביץ: טיבי רבינוביץ מאיגוד הבנקים.

טיבי רבינוביץ: לגבי סעיף 47.

טיבי רבינוביץ: אני רוצה הערה פרוצדוראלית.

טיבי רבינוביץ: אנחנו אמנם מבינים את הבעיה והיא בעיה אמיתית.

טיבי רבינוביץ: אנחנו נחשפנו לתיקון הזה במקרה בנוסח הזה רק הבוקר.

טיבי רבינוביץ: שמענו על הנושא הזה אתמול והוא לא היה אמור להיות על סדר היום.

משה גפני: מה לא היה אמור להיות על סדר היום?

טיבי רבינוביץ: סעיף 47 לא היה אמור להיות היום על סדר היום.

טיבי רבינוביץ: הנושא הזה הוא נושא מאוד מורכב ומשמעותי במערכת הבנקאית.

משה גפני: למשל, מה מורכב?

טיבי רבינוביץ: מדובר בהיערכות תפעולית רצינית.

טיבי רבינוביץ: אני רוצה לשאול משהו מחוץ לנושא.

טיבי רבינוביץ: אנחנו מבינים את הנושא והנושא הוא חשוב וראוי לפתרון נכון, ואנחנו גם מוכנים ללכת לפתרון נכון כאשר לדעתנו אפשר להשיג פתרון נכון.

טיבי רבינוביץ: אנחנו לא ראינו את הנוסח ואנחנו מבקשים – מכיוון שהבנקים הם נושאות מטוסים שכדי להזיז אותם דרוש מאמץ לא פשוט – מכיוון שהבנו אתמול שאנחנו יכולים להגיע לפתרונות עם רשות המסים, לא לקבל החלטה היום על הסעיף הזה בנוסח שהובא אלא לדחות את ההחלטה.

משה גפני: כמה זמן אתם צריכים?

טיבי רבינוביץ: שבוע.

משה גפני: את הנושא הזה העליתי כבר לפני חודשים.

טיבי רבינוביץ: עוד מילה אחת.

טיבי רבינוביץ: אדוני זוכר שהבנקים בסך הכול הם מוסדות שאפשר להגיע אתם להבנות.

משה גפני: אני גם חושב כך.

משה גפני: ביקשת שבוע, תקבל שבוע.

משה גפני: נצביע על זה היום אבל ייקח זמן עד שנגיש את זה למליאה.

משה גפני: הפרוצדורה לא מעניינת אותך.

משה גפני: אתה צריך שבוע, תקבל שבוע.

משה גפני: שבוע, חמישה ימים, לא צריך הרבה זמן כי האנשים ברשות המסים הם מאוד פתוחים.

משה גפני: הנושא לא נודע לכם היום מכיוון שאת המכתב כבר שלחת אתמול.

טיבי רבינוביץ: דיברתי על הנוסח.

משה גפני: סתם, אני אומר בבדיחה ולא מתכוון ברצינות.

משה גפני: הנושא הזה עולה משנה שעברה, מ-2011.

משה גפני: אנחנו פיצלנו את החוק והיה מדובר שהוא יידון כאן.

משה גפני: עבר זמן מכיוון שאפשרנו לנהל משא ומתן ולקיים דיונים.

משה גפני: הבנקים היו חייבים לדעת.

משה גפני: אוי ואבוי אם הם לא ידעו שאנחנו מדברים על הדבר הזה.

טיבי רבינוביץ: אני אומר לך שלא ידענו.

משה גפני: לא ידעו, בסדר, לא ידעו.

משה גפני: לא משנה.

משה גפני: אני לא מתכוון להפר את החגיגה הזאת.

משה גפני: את זה צריך לסיים.

טיבי רבינוביץ: גם אנחנו לא.

משה גפני: בסדר.

משה גפני: אנחנו נאשר ולא יקרה שום דבר.

משה גפני: לא נביא את זה למליאה.

משה גפני: ניתן לכם כמה ימים, תשבו עם רשות המסים במשך יומיים, שלושה, ארבעה, חמישה ימים ותסיימו את זה.

משה גפני: הפרוצדורה בלאו הכי תיקח קצת זמן, אם אנחנו נאשר את זה כי יכול להיות שתכף יהיו בעיות אחרות שתכף נראה.

משה גפני: כאמור, אם אנחנו נאשר את זה, יהיה לכם את הזמן.

משה גפני: אם אתם תבואו ותאמרו ייהרג ובל יעבור, אנחנו נקיים כאן את הדיון וקודם כל נשמע את הטענות.

משה גפני: אני לא חושב שצריכות להיות טענות.

משה גפני: זה דבר צודק והוא גם הגיוני.

משה גפני: אני אאפשר לכם את הימים האלה.

משה גפני: איריס, תקבעי להם פגישה.

איריס וינברגר: ישבנו אתמול ולדעתי כמעט הגענו להסכמות.

איריס וינברגר: אנחנו נשב אתם.

איריס וינברגר: אנחנו עובדים אתם כל הזמן בשיתוף פעולה ואנחנו מתחייבים שמצדנו יהיה פתרון שיהיה מוסכם.

משה גפני: יהיה בסדר.

משה גפני: בסדר.

משה גפני: הלוואי ויהיו לנו בעיות כאלה.

יובל כהן: הפתרון הוא פשוט.

יובל כהן: הפתרון הוא שרשות המסים תקבל דיווח על חשבונית עסקה.

יובל כהן: זה הכול.

יובל כהן: אתמול הם הסכימו ללכת על הכיוון הזה.

משה גפני: אתה צריך לעם הארץ כמוני להסביר.

משה גפני: מה אמרת?

יובל כהן: כל הנושא הזה התעורר בגלל התשלום בדוחות הכספיים בכלל היא חשבונית עסקה ולא חשבונית מע"מ.

יובל כהן: אם מע"מ ייתנו לנו לדווח להם בדיווח המקוון על בסיס חשבונית עסקה, אין לנו שום בעיה והם גם יכולים לחיות עם זה.

איריס וינברגר: אתמול הגיעו אתכם להבנות בנושא של ההעברות הבנקאיות כמו שקיים כבר היום עם חברות.

איריס וינברגר: זה משהו שקיים.

איריס וינברגר: אני אומרת שוב, אנחנו נשב ונגיע להבנה.

איריס וינברגר: אני לא חושבת שכאן אפשר עכשיו להתחיל לקיים את הדיון התפעולי איך בדיוק אתם תדווחו.

יובל כהן: בלי ההבנה הזאת, את הסעיף הזה אי אפשר לקיים.

יובל כהן: בלי ההבנה הזאת שלנו עם רשות המסים, את הסעיף הזה במערכת הבנקאית אי אפשר יהיה לקיים ולא רק במערכת הבנקאית אלא גם בעיריות אי אפשר יהיה לעשות את זה.

יובל כהן: הם לא תיאמו את זה עם העיריות, הם לא תיאמו את זה עם המערכת הבנקאית ואי אפשר יהיה לקיים את זה.

עופר מנירב: למה אי אפשר?

עופר מנירב: אפשר.

יובל כהן: אני אסביר לך למה.

עופר מנירב: החוק מחייב אותך לדרוש חשבונית מס.

יובל כהן: אין לי בעיה.

עופר מנירב: סעיף 47(א) מחייב אותך לדרוש חשבונית מס.

משה גפני: מה הדיאלוג הזה?

משה גפני: רגע.

משה גפני: איריס, אפשר לפתור את הבעיה הזאת אתם?

איריס וינברגר: לדעתנו כן.

איתן צחור: אבל לא בצורה הזאת שהם ידרשו קיזוז תשומות.

יובל כהן: לא.

יובל כהן: הפתרון לא יפגע בכם.

איתן צחור: עשרות שנים נהניתם על חשבון העצמאים.

משה גפני: צחור, אני לא מרשה את זה.

משה גפני: הבעיה היא פתירה ואיריס אומרת שהיא תיפתר.

משה גפני: גם אנשי רשות המסים אומרים שהבעיה תיפתר ואכן היא תיפתר.

שמואל חרסט: לשכת יועצי המס חייבת להצטרף לברכות.

שמואל חרסט: הבטחתי גם לאיריס בעל פה.

שמואל חרסט: אנחנו מברכים על המהלך.

שמואל חרסט: זאת פשוט מהפכה לטובת האזרחים.

שמואל חרסט: תבורכו ותודה רבה.

משה גפני: יפה.

משה גפני: כל הכבוד.

משה גפני: תודה רבה.

ציון פיניאן: אני מצטרף לברכות.

איריס וינברגר: לעניין ההערות שעלו.

איריס וינברגר: לעניין הערתו של צחור בנושא של אותו אחד שעל בסיס מזומן או על בסיס מצטבר.

איריס וינברגר: בוודאי שהדברים נעשים באמצעות שומה ועל שומה אפשר לערער בתהליך מוסדר.

איריס וינברגר: אני לא רואה בעיה.

איריס וינברגר: מעבר לזה, לעניין הנושא של איך אדם יוכיח שהוא נותן שירותים והוא על בסיס מזומן, בוודאי לעניין נותני השירותים לא צריכה להיות בעיה כי יש את סעיף 24 לחוק, סעיף שמנוסח בצורה מאוד פשוטה שבמתן שירותים מועד החיוב הוא עם קבלת התמורה ועל הסכום שהתקבל.

איריס וינברגר: מעבר לכך, אני בטוחה שיוכלו להימצא פתרונות.

איריס וינברגר: אם אדם יצטרך את האישור של רשות המסים, הוא יוכל לקבל את זה, בין אם זה באמצעות רולינג.

איריס וינברגר: אם נראה שיש איזושהי בעיה, אנחנו נמצא לה את הפתרונות המוסדרים.

איריס וינברגר: אני לא חושבת שכאן זה משהו שיעורר בעיות שאי אפשר יהיה להתמודד אתן.

איריס וינברגר: אני רוצה להדגיש שוב ולומר שמבחינתנו אנחנו מאוד מבקשים מהוועדה שזה כן יהיה במסגרת של הוראת שעה או בצורה מוגבלת כי יש חשש אמיתי ברשות המסים למשמעויות.

משה גפני: אני רוצה לומר לך משהו לגבי העניין הזה.

משה גפני: יש לי הרגשה שבמשרדי הממשלה, לאו דווקא ברשות המסים, ובגופים השונים שמגיעים לכאן יש חשש שיש מהלכים שלא הולכים להצליח.

משה גפני: אתם שמים בלם.

משה גפני: אני לא אומר את זה דווקא עליכם אלא גם על הרשות לניירות ערך, גם על אגף שוק ההון וגם על משרדים שונים.

משה גפני: מתרבים הנושאים בהם מבקשים הוראת שעה.

משה גפני: האמת היא שגם אנחנו הרבה פעמים עושים את זה.

משה גפני: אנחנו, הוועדה.

משה גפני: אני לא חושב שזה המקרה.

משה גפני: קבלו אומץ.

משה גפני: תאמינו לי, הברכות האלה יהיו ברכות של קבע.

משה גפני: לא קורה שום דבר.

משה גפני: עוד שלוש שנים, זה אמצע קדנציה ובאמצע קדנציה הממשלה יכולה להעביר דברים.

משה גפני: זה לא ערב בחירות, זאת לא דקה אחרי בחירות אלא זה מהלך שאם יתברר במהלך התקופה הזאת שאי אפשר יהיה ליישם אותו ובאמת יש כל כך הרבה קשיים ורשות המסים איננה יכולה ליישם את זה, מבטלים את החוק.

משה גפני: יש חוק הסדרים, יש חקיקה שבאים ומסבירים והכנסת בסך הכול היא הגיונית.

משה גפני: אני לא יודע מה יהיה בקדנציה הבאה, אין לי מושג לגבי יאיר לפיד למרות שאני לא יודע אם הוא עובר את אחוז החסימה או לא.

רוחמה אברהם-בלילא: הוא לא יעבור.

משה גפני: אם הוא עובר, אני לא יודע אם הכנסת תהיה כל כך הגיונית.

משה גפני: אני לא יודע.

משה גפני: לא מכיר.

משה גפני: זה באמת מהלך נכון.

משה גפני: אני לא רואה כאן שום סיבה לחשש.

משה גפני: והיה אם יהיה חשש ואם יתברר פתאום במהלך השנים הללו או במהלך התקופה שיש קטסטרופה, אתם תבואו לכנסת ותאמרו שצריך לבטל את זה, מישהו יעמוד בדרככם?

משה גפני: למה לחשוש מזה?

משה גפני: זה מעיד על הססנות ברשות המסים ואסור שזה יקרה עכשיו.

איריס וינברגר: מצד שני, בכל זאת אנחנו חושבים היום שיתכן שתהיה כאן איזושהי בעייתיות ולכן כאשר חוששים מאיזושהי בעייתיות – וגם הוועדה עושה זאת – כן קובעים את זה כהוראת שעה, כן מגבילים את זה וכן נותנים איזשהו פתוח.

משה גפני: אני לא רוצה את ההססנות הזאת.

משה גפני: אני מציע שאם בכל אופן אתם חוששים, נוסיף בחוק שר האוצר באישור ועדת הכספים יהיה רשאי - כאשר הוא מוכיח שאכן המצב הוא לא טוב - לבטל את זה.

שגית אפיק: החל מבעוד שנתיים.

משה גפני: כן.

משה גפני: בעוד שנתיים.

משה גפני: כן.

משה גפני: שנה לפני המועד אבל לא הוראת שעה שמתבטלת מאליה בעוד שלוש שנים.

משה גפני: אני לא אוהב את זה.

שגית אפיק: זאת אומרת, הוראת קבע.

משה גפני: קבלו אומץ.

משה גפני: הגיע הזמן.

משה גפני: אתם עושים מהלך נכון.

עופר מנירב: כבודו, הערה.

עופר מנירב: במסגרת מה שהוועדה הנכבדה אישרה בפעם הקודמת, עבר סעיף שמטיל שנת מאסר בגין אי דיווח במועד של דוח מקוון או על פריט חסר בדיווח מקוון או משהו כזה, דוח שלמיטב ידיעתי הועבר לוועדה שיצאו תקנות ושזה יהפוך לקנס מינהלי ושלא יטילו את שנת המאסר.

עופר מנירב: בינתיים לא עברה החקיקה המינהלית.

עופר מנירב: בינתיים היום, לפי החוק, אפשר להטיל שנת מאסר על מי שחסר לו פריט אחד בדוח מקוון או לא הגיש במועד דוח מקוון.

עופר מנירב: צריך להבהיר את זה ואם אפשר לקבל הבהרה שהכוונה היא רק לעשות את זה כקנס מינהלי וזה יהיה קנס מינהלי ולא יטילו מאסר שנה עכשיו על דבר טכני כזה שהוועדה לא רצתה ולעניות דעתי היא העבירה את זה בגלל שאמרו שיהיה קנס מינהלי.

איריס וינברגר: אני אבהיר שזה עבר כדי שזה יהיה קנס מינהלי.

איריס וינברגר: יש תקנות עבירות מינהליות שמונחות היום בפני ועדת חוקה ואנחנו נשמח אם גם ועדת הכספים תסייע לנו לזרז את הדיון בוועדת החוקה.

איריס וינברגר: זה קבוע כעבירה מינהלית והכוונה של רשות המסים היא לבצע אכיפה באמצעות קנסות מינהליים.

משה גפני: למה ועדת החוקה לא מאשרת את זה?

איריס וינברגר: הם לא קובעים דיון.

איריס וינברגר: פנו לדוד רותם.

איריס וינברגר: אנחנו פונים.

עופר מנירב: גם אנחנו נפנה.

איריס וינברגר: אנחנו נפנה שוב.

איריס וינברגר: אנחנו רצינו שהחוק באמת יעבור כדי להמשיך את ההליכים וכדי שאפשר יהיה לקבוע את העבירות.

משה גפני: עופר, אתם צודקים בזה אבל זה לא בידיים שלי.

משה גפני: זה דוד רותם.

איריס וינברגר: סעיף 71א(א).

איריס וינברגר: התיקון של סעיף 71א הוא תיקון בנוגע לדוח מאיחוד עוסקים.

איריס וינברגר: בגלל שזאת הוראת קבע וכבר היום מגישים לנו דוחות, זה נמצא כאן ולא בחוק ההתייעלות.

איריס וינברגר: אנחנו מוסיפים מבחינת הדיווח שזה יהיה על כך סך כל הרכישות וכל השירותים שקיבל.

איריס וינברגר: זאת אומרת, לא פר שירות או רכישה אלא על הסך הכול לרבות מהעוסקים שנרשמו עמו כאחד והכל תוך תשעים ימים מתום שנת מס.

איריס וינברגר: מדובר על דוח חד פעמי, חד שנתי, פעם בשנה בין עוסקים במאוחד כדי להקל על הבקרה בתוך איחוד עוסקים.

משה גפני: יש הערות?

משה גפני: אין.

משה גפני: אם אין הערות, זה מאושר.

איריס וינברגר: התיקון הבא הוא תיקון סעיף 95, הוספת קנס בסיטואציה של העלמת עסקאות.

איריס וינברגר: מדובר על העלמת תשומות לצורך העלמת עסקאות.

איריס וינברגר: אנחנו בנינו נסיבות בתוך הסעיף הזה שהן נסיבות מאוד מחמירות.

איריס וינברגר: עוסק שנפסלו לו פנקסי החשבונות או שהוא ניהל אותם בסטייה מהותית ויש מסמכים וחשבוניות שהוא לא ניכה במועד והוא לא רשם אותם בספרים, כדי באמת להעלים גם את העסקאות שלו, לגבי אותן תשומות, אם אנחנו נכיר בהן במסגרת שומה – מאחר שאנחנו באים הרבה פעמים לספקים של עוסק מסוים וכך אנחנו בונים את השומה שלנו, רואים מה הוא קנה מהם ולפי זה אנחנו יודעים איזה מלאי היה לו ומה הוא מכר – אותן תשומות, ברגע שיש אותן ביד שלנו, אנחנו רוצים להכיר בהן אבל להטיל קנס של שלושים אחוזים מהתשומות האלה כדי שלא יצא חוטא נשכר.

איריס וינברגר: לפעמים אלה עסקים שהערך המוסף שלהם הוא מאוד נמוך ואז יוצא שבעצם השומה יוצאת שומה שולית ומבחינת שיטת מצליח כדאי לו להעלים תשומות ולהעלים עסקאות כי אם יתפסו אותו, הוא במקסימום ישלם את אותו מס ערך מוסף על הערך המוסף שלו שהוא לא בהכרח גבוה.

איריס וינברגר: אנחנו מבקשים לכן ליצור כאן קנס כדי לא לעשות את זה באמצעות השומה, לא להכיר לו פשוט בתשומות אלא שיהיה קנס של שלושים אחוזים על התשומות האלה.

איריס וינברגר: אני אומרת שוב שמדובר בסיטואציה מחמירה ולבקשת לשכת עורכי הדין כבר בפעם הקודמת אנחנו תיקנו את הסעיף באופן שייכתב: "ובכלל זה לא רשם חשבוניות מס, רשימוני יבוא או מסמכים אחרים ברבים".

איריס וינברגר: שיהיה ברור שלא מדובר על חשבונית בודדת, על מקרה בודד, על אדם תם לב אלא בסיטואציה בה יש מספר חשבוניות, שהוא לא ניהל פנקסי חשבונות, ניהל בסטייה מהותית, משהו שיטתי שמבקר החשבונות שבא אליו לא מוצא את ידיו ורגליו ולא מסוגל לבקר אותו ולדעת כמה העסק הזה היה צריך לשלם לי מס ערך מוסף.

עופר מנירב: זה לא מה שכתוב כאן.

שגית אפיק: עכשיו היא מתקנת.

איריס וינברגר: נוסיף את זה לחשבוניות המס.

איריס וינברגר: זאת הכוונה.

איריס וינברגר: אני רק אוסיף ואומר שבנינו כאן

איריס וינברגר: מערכת של ערעור על הקנס הזה ושינינו גם לגבי הקנס הזה וגם לגבי קנס על פסילת ספרים לפי סעיף 95(א) שעד היום צריך היה לשלם אותו עם ההטלה והערעור לבית המשפט לא דחה את התשלום, ואנחנו מציעים שזה יהיה במקום "אינה דוחה" יבוא "דוחה".

איריס וינברגר: זאת אומרת, ערעור ידחה את תשלום הקנס אלא אם כן בית המשפט יחליט אחרת ואנחנו נפנה לבית המשפט במקרים המתאימים ונבקש מבית המשפט להפעיל את הליכי הגבייה מ-DAY ONE.

איריס וינברגר: זוהי מהות התיקון.

שגית אפיק: אם כן, יהיה: "לא ניהל חייב במס שהוא עוסק פנקסי חשבונות או רשומות כפי שנקבע, ובכלל זה לא רשם חשבוניות מס, רשימוני יבוא או מסמכים אחרים".

שגית אפיק: איריס מצהירה כאן שזה יהיה רק לגבי מי שעושה את זה באופן שיטתי ולא למישהו שעושה את זה במקרה בודד.

איריס וינברגר: הכוונה היא לא למקרה בודד.

עופר מנירב: כבודו, שני דברים מפריעים לי.

עופר מנירב: האחד, זה אחד או אפס.

עופר מנירב: זאת אומרת, אין ביניים.

עופר מנירב: אין כאן דרגות של חומרה של עבירה.

עופר מנירב: ברגע שעברת עבירה, שלושים אחוזים.

משה גפני: אבל עבירה שיטתית.

עופר מנירב: עבירה שיטתית.

עופר מנירב: ברגע שלא כתבת שתי חשבוניות, יכולים להגיד שזה שיטתי למרות שזה טעות.

עופר מנירב: לא רשמת שניים או שלושה בתום לב, אבל עדיין יכולים לומר שזה שיטתי ואין אפשרות להטיל קנס של חמישה אחוזים, עשרה אחוזים, 15 אחוזים אלא שלושים אחוזים.

עופר מנירב: למנהל אין אפילו סמכות להטיל פחות משלושים אחוזים.

קריאה: צריך להיות "עד".

משה גפני: מה את אומרת על זה?

איריס וינברגר: יש שתי נקודות.

איריס וינברגר: מאחר שבקנסות אזרחיים היום הגישה המשפטית היא שלא נותנים שיקול דעת אלא הקנס הוא שלושים אחוזים כדי לא לתת לגוף המינהלי סמכות.

איריס וינברגר: יחד עם זאת נדמה לי שלבתי המשפט בוודאי אני מניחה שתהיה סמכות.

איריס וינברגר: הקנס בסעיף 95(א) מנוסח כאחוז אחד ובתי המשפט פסקו שאחוז אחד הוא עד אחוז אחד.

עופר מנירב: אם כן, נקבע כאן עד שלושים אחוזים.

עופר מנירב: אם בתי המשפט כבר פסקו וקבעו את זה, נקבע את זה גם כאן.

עופר מנירב: יאמרו שבתי המשפט פסקו, אבל בניגוד להחלטת בתי המשפט אנחנו הולכים וקובעים קבוע.

עופר מנירב: יצטרכו ללכת עוד פעם לבתי המשפט כדי שיפסקו גם על זה עד.

איריס וינברגר: יש כאן עמדת ממשלה שבאה לידי ביטוי גם בקנסות של רשות ניירות ערך ובכל הקנסות האזרחיים מוטלים והיא לא לאפשר.

עופר מנירב: את אומרת שבסעיף הזה, סעיף (א), לגבי אחוז אחד, קבע כבר בית המשפט שזה עד ואתם עכשיו לא משנים את זה אלא מסכימים שזה עד כי כך קבע בית המשפט.

עופר מנירב: למה שלא תלכי גם על זה?

עופר מנירב: על אותו סעיף ועל אותו עיקרון הרי כבר קבעו וזה לא משהו חדש לגמרי אלא זה באותו סעיף.

עופר מנירב: ,

איריס וינברגר: המנהל רשאי ולא חייב להטיל את הקנס.

איריס וינברגר: במקרים של תום לב, הקנס לא יוטל.

עופר מנירב: רשאי, זה חייב.

איריס וינברגר: לא, רשאי זה לא חייב ויש פסיקה בעניין הזה.

איריס וינברגר: בנסיבות האלה רשאי זה לא חייב.

עופר מנירב: יש לי הצעה שלא חשבתי עליה אבל אבי פרידמן הציע אותה.

עופר מנירב: אולי נאמר שאם זאת פעם ראשונה, הקנס יהיה 15 אחוזים ורק אם זאת פעם שנייה, הקנס יעלה.

משה גפני: תמשיכי הלאה.

משה גפני: נחזור לזה אחר כך.

איריס וינברגר: אנחנו מבקשים לתקן את סעיף 97.

איריס וינברגר: מאחר שיש דחייה של הקנסות לפי סעיף 95 שלא צריך יהיה לשלם אותם עם הטלתם, אנחנו מבקשים לקבוע להם הפרשי הצמדה וריבית.

איריס וינברגר: אנחנו מבקשים לתקן את סעיף 116 לחוק העיקרי באופן שיורחב שיקול הדעת שמאפשר להעריך את המועד לניכוי מס תשומות לפי סעיף 38(א) ובלבד שלא יאריכו את המועד לתקופה העולה על חמש שנים.

איריס וינברגר: זאת אומרת, עד חמש שנים להאריך.

איריס וינברגר: היום אחרי שנתיים אי אפשר להאריך אלא מנימוקים מיוחדים ומסיטואציה שהעוסק לא התרשל בה.

איריס וינברגר: רק בסיטואציות כאלה אנחנו יכולים להאריך.

איריס וינברגר: אם יש רשלנות, אנחנו כבר לא יכולים להאריך.

איריס וינברגר: אנחנו מעוניינים להרחיב את שיקול הדעת עד חמש שנים כדי להקל על העוסקים.

איריס וינברגר: סעיף 117(א), זוהי עבירה שקבועה כעבירה מינהלית.

איריס וינברגר: הכניס או הוציא טובין בניגוד להוראות סעיף 129(א) שזה סעיף שקובע חובה להעביר טובין דווקא דרך המעברים בין ישראל לבין הרשות הפלשתינית.

איריס וינברגר: התיקון הנוסף הוא תיקון בנושא הקצאת החשבוניות שהושאר.

משה גפני: סעיף 7.

איריס וינברגר: כן.

איריס וינברגר: נכון להיום לפי חוק ההתייעלות הכלכלית, הקצאת החשבוניות נדחה עד ל-1 בינואר 2014 עם אפשרות לדחות לשנה נוספת.

איריס וינברגר: אנחנו מבקשים לאפשר לשר האוצר לדחות את זה למספר שנים נוספות.

איריס וינברגר: מאחר שמדובר בחקיקה ראשית, אי אפשר לאפשר דחייה תמידית ולכן אנחנו מציעים שזאת תהיה דחייה כל פעם לשנתיים למשך שלוש פעמים באופן שאפשר יהיה לדחות את מועד הקצאת החשבוניות נכון להיום עד לעוד שש שנים.

איריס וינברגר: אני מניחה שבעוד שש שנים מדינת ישראל תדע האם היא מעוניינת בהקצאת חשבוניות אם לאו.

איריס וינברגר: אני אומר לעניין הקצאת החשבוניות שהחשיבות שאנחנו רואים בזה היא במיוחד לאור זה שאנחנו רואים כבר היום בדוח המפורט שישנו זיוף של חשבוניות של עוסקים נורמטיביים.

איריס וינברגר: חברת טמבור, בא אדם ומוציא חשבוניות על שם טמבור ומפיץ אותן ואנשים מקזזים לכאורה חשבוניות שאין אתן בעיה כי זאת חברת טמבור שמשלמת וכולי.

איריס וינברגר: אנחנו בדוח המפורט רואים שבעצם אין לנו הצלבה.

איריס וינברגר: לכן אנחנו רוצים את האופציה הזאת.

איריס וינברגר: אם נחשוב שבאמת יש צורך בה, להקצות את החשבוניות לעוסקים וכך לסגור את זה ונראה שיש חשבונית של טמבור, אבל נדע שהמספר שלה הוא מספר שהוא לא נכון וכך נוכל למנוע את ההפצה של החשבוניות האלה.

עופר מנירב: אם מזייפים, גם מזייפים שטרי כסף ויזייפו גם את החשבוניות שתקצו.

עופר מנירב: מי שמזייף, אין לו בעיה לזייף גם את זה כך שזה לא יפתור את הבעיה של הזיוף.

עופר מנירב: אני מציע שנהפוך את זה.

עופר מנירב: אתם רוצים שנתיים פלוס שנתיים פלוס שנתיים, אז בואו נקבע את זה עכשיו לשש שנים כאשר שר האוצר רשאי כל שנתיים לבוא ולומר שהוא רוצה להחיל את זה.

עופר מנירב: לא צריך כל שנתיים לבוא.

משה גפני: רשמנו את הצעתך.

שמואל חרסט: אני מבקש לחזור לעניין סעיף 95.

שמואל חרסט: הקנס של השלושים אחוזים.

משה גפני: לא.

משה גפני: אנחנו נחזור לזה אבל לא עכשיו.

משה גפני: עכשיו אנחנו דנים בהקצאת חשבוניות.

זיו שרון: גם לעניין סעיף 95 וגם לעניין סעיף 116.

משה גפני: אנחנו מדברים על הקצאת חשבוניות.

זיו שרון: פשוט היה דילוג מהיר מסעיף 116 לסעיף הזה.

זיו שרון: אם אנחנו חוזרים לסעיף 116, אין לי בעיה.

שגית אפיק: הארכת מועד לניכוי תשומות.

זיו שרון: בסעיף 116 ההצגה של הליכה לקראת היא מאוד יפה אבל בסופו של דבר גם במקור, גם בשנת 2003 הסיבה שעשו את זה היא סיבה אחת ויחידה והיא הסיבה שלא רצו שמישהו שמעלים קניות ואחר כך תופסים אותו ועושים לו שומת עסקאות, אז הוא ינכה את מס התשומות.

זיו שרון: גם אז התוספת של החמש שנים רשומה על שמי ומה שאני אומר לומר כרגע נובע מאותה סיבה.

זיו שרון: אין שום סיבה להגביל בחוק את שיקול הדעת של המנהל.

זיו שרון: יש הרבה מצבים בהם בן אדם לא חושב שהוא עוסק, לדוגמה, יש פעילויות בנדל"ן שלא עולות כדי עסקה או כדי עסקה חייבת.

זיו שרון: משך הפעילות בנדל"ן הוא משך פעילות ארוך.

זיו שרון: לא יכול להיות מצב שבו יש הגבלה שהיא הגבלה קטגורית ברמה של מיטת סדום ולכן לטעמי ומבחינתי גם ניתן לקצר אלא שהסעיף צריך להיות בנוי אחרת.

זיו שרון: מקום שהמנהל שוכנע שמישהו לא דיווח על חשבוניות קנייה במטרה להעלים עסקאות, אז גם לא צריך את חמש השנים, אז מצדי לא להאריך לו לשנה ולא יוארך המועד.

זיו שרון: אבל בכל שאר המקומות אין שום סיבה אמיתית להגביל את שיקול הדעת של המנהל בחקיקה.

זיו שרון: תמיד הוא יכול במסגרת הסמכויות השומתיות שלו לא להכיר בחשבונית א' או בחשבונית ב', אבל לקצוץ לו את שיקול הדעת בחקיקה – אין הגיון.

איריס וינברגר: אבל להפך, כאן הרחבנו את שיקול הדעת.

זיו שרון: לא מספיק ולא נכון.

איריס וינברגר: למעט חמש השנים אבל מעבר לחמש שנים.

זיו שרון: זה עדיין לא הופך את זה לנכון.

זיו שרון: יש נכון ויש נכון יותר.

זיו שרון: מה שנעשה ב-2003 לא היה נכון ורק היום אתם מודים בשגיאה שמה שנעשה ב-2003 לא היה נכון כשבמשך כל השנים התגלגלתי, לפחות אני, מולכם וניסיתי לשכנע אתכם שזה לא נכון.

זיו שרון: עצם העובדה שאתם מודים שמה שנעשה ב-2003 לא היה נכון, לא הופך את מה שאתם מציעים כרגע לנכון.

זיו שרון: אני מציע גם בסעיף 116 וגם בסעיף 95 להילחם בתופעה בצורה ממוקדת ולא לתת חסמים שהם חסמים מיותרים.

שגית אפיק: למה בחרתם חמש שנים?

שגית אפיק: מה המשמעות?

איריס וינברגר: אני אומרת שוב.

איריס וינברגר: אנחנו פותחים ב-166 ומאפשרים את שיקול הדעת.

איריס וינברגר: הסיבה שבחרנו חמש שנים, כי מעבר לחמש שנים אנחנו לא יכולים לעשות שומה לצד השני של העסקה, אנחנו לא יכולים לבדוק את הספרים בהכרח ולכן חמש שנים אנחנו חושבים שהוא זמן ראוי.

איריס וינברגר: אנחנו גם לא יכולים לעשות שומה מעבר לחמש שנים אלא אם כן אלה מקרים פליליים.

איריס וינברגר: לכן אני לא חושבת שצריך מעבר לחמש שנים ולחשוף את רשות המסים לאנשים שיבואו בפניות לנכות תשומות כי אנחנו לא נוכל לבדוק אותם.

איריס וינברגר: זה בהיבט של חמש השנים.

איריס וינברגר: מעבר לכך, אנחנו מרחיבים היום את שיקול הדעת ואני חושבת שאנחנו עושים שומה למישהו שמעלים עסקאות ומעלים תשומות, אנחנו רוצים שהענישה תהיה לא בדרך של אי הכרה בתשומות אלא בדרך של הטלת קנס כי משפטית נכון יותר להעניש לא בשומה אזרחית אלא להעניש באמצעות קנסות.

זיו שרון: אני יותר קיצוני ממך.

זיו שרון: אני אומר לך אל תתירי לו בכלל.

איריס וינברגר: אז נגדיל את הקנס.

זיו שרון: מבחינתי האישית אין בעיה ובלבד שנעשה את זה ממוקד.

משה גפני: הבנו.

משה גפני: לגבי הקצאת חשבוניות.

זיו שרון: אני מבקש לענות לאיריס.

זיו שרון: לגבי העניין של חמש שנות שומה, עם כל הכבוד הוא לא רלוונטי כי אותו אדם כשהוא יכלול את זה, הוא יכלול את זה בדוח שהוא דוח נוכחי ואתם תבדקו את זה באותו דוח שהוא יכלול, את אותה חשבונית כשהוא גם ידווח על עסקאות כשיהיה לו ברור שהוא עוסק ושהוא איננו עוסק.

זיו שרון: זה בדיוק על אותו עיקרון כאשר אז הלכו מהשנה וחצי לחמש השנים הנוספות, לכל אותם אנשים שלא ברור היה אם הם עוסקים או אם הם מבצעים עסקה חייבת.

זיו שרון: אותו עיקרון בדיוק.

זיו שרון: אז הצלחתי רק לחמש שנים ואני הוספתי את אותן חמש שנים אבל אני אומר ששנות השומה הן לא רלוונטיות כי ברגע שהחשבונית נכללת בדוח, רק מאותו מועד מתחילות שנות השומה.

זיו שרון: לכן שנות השומה בכלל לא רלוונטיות.

זיו שרון: מצד שני אתם מונעים מתמימים לנכות מס תשומות, מקום שצריך להילחם רק בכאלה שגם אני וגם אתם רוצים להילחם בהם.

משה גפני: תודה.

משה גפני: הלאה.

איריס וינברגר: לדעתי סיימנו.

איריס וינברגר: זה החוק.

איריס וינברגר: עכשיו הצווים.

משה גפני: אחרי הצווים נחזור להקצאת חשבוניות.

איתן צחור: להשלמה במשפט אחד לגבי מקרקעין, עסקאות מקרקעין, ולפחות שם לתת עשר שנים ולא חמש שנים ואת החמש להפוך לשבע שנים.

איריס וינברגר: כבר היום יש את המגבלה של חמש השנים.

איתן צחור: שבע שנים זה ניהול ספרים.

איתן צחור: זה המינימום.

איריס וינברגר: כמעט ולא נתקלנו במקרים שיהיו מעל חמש שנים.

איריס וינברגר: לא זכור לי שהמקרים לא הגיעו בסופו של דבר להסדרות בעניין הזה.

איתן צחור: אבל את מורידה גיליוטינה.

איריס וינברגר: אנחנו חיים את זה.

איריס וינברגר: חמש שנים זה זמן סביר.

איתן צחור: לא במקרקעין.

איריס וינברגר: אני עוברת לתקנות.

איריס וינברגר: אנחנו מציעים שתי הוראות שעה.

איריס וינברגר: תקנות מס ערך מוסף (הוראת שעה), התשע"ב-2012.

איריס וינברגר: אנחנו מציעים כאן שמועד החיוב יהיה על בסיס מזומן גם לגבי עוסקים שהם יצרנים קטנים.

משה גפני: כל הכבוד.

משה גפני: היום אתם טובים.

איריס וינברגר: עד היום זה היה לגבי מקצועות חופשיים והוספנו בחקיקה את נותני השירותים.

איריס וינברגר: מדובר על יצרנים שמחזור עסקותיהם אינו עולה על מיליון ו-950 אלף שקלים חדשים ובעסקם לא יותר משישה מועסקים.

איריס וינברגר: מדובר כאן על סיוע לעסקים קטנים ואנחנו מבקשים את זה כהוראת שעה.

איריס וינברגר: מדובר כאן על חריג מאוד משמעותי מבחינתנו כי עוסק מנהל את העסק שלו על בסיס מצטבר.

איריס וינברגר: לכן מדובר על הוראת שעה לשנה, עד ה-31 בדצמבר 2012.

משה גפני: תכף נחזור לזה.

משה גפני: מה הצו השני?

איריס וינברגר: התקנה הנוספת היא להאריך הוראת שעה שכבר קיימת ולקבוע שעוסק שמחזור עסקאותיו אינו עולה על מיליון וחצי שקלים חדשים יוכל להמשיך ולדווח דיווח דו חודשי ולא חד חודשי.

משה גפני: הערות לגבי התקנות.

איתן צחור: שיהיה ברור, מדובר כאן על יצרנים קטנים.

איתן צחור: היצרנים שמדובר בהם כאן הם יצרנים עם מחזור אפסי בלבד.

שגית אפיק: שני מיליון.

שי דותן: כדי לסבר את האוזן, אלה שני מיליון שקלים.

שי דותן: מדובר על כשמונים אחוזים מהיצרנים.

משה גפני: רגע.

משה גפני: לא הבנתי.

משה גפני: אנחנו ביקשנו את זה בישיבה הקודמת.

משה גפני: איפה הבעיה?

איתן צחור: אין לי בעיה עקרונית.

איתן צחור: אני רק מציין עובדה.

איתן צחור: זה רק על יצרנים קטנים.

שי דותן: מדובר על יותר משמונים אחוזים מהיצרנים בענף.

שי דותן: 21 אלף עוסקים.

משה גפני: אין לארגונים מלים יותר טובות לומר עליכם.

ברוך שניר: ברוך שניר, התאחדות המלאכה והתעשייה.

ברוך שניר: לא ברורה לי הגישה של הוראת שעה כי בסך הכול באמת מדובר במחזור נמוך.

משה גפני: שמונים אחוזים מהיצרנים.

ברוך שניר: בסדר, אבל עדיין המחזור נמוך.

ברוך שניר: הסכום הוא שני מיליון שקלים שנתי.

ברוך שניר: שוב, העניין של הוראת שעה, למה להיכנס להוראת שעה?

ברוך שניר: לאחר מלחמה של כעשור מגיעים להשיג כזה, אפשר להמשיך את זה.

משה גפני: לגבי התקנות של הדו חודשי, אני חושב שאפשר לאשר.

משה גפני: יש הערות לגבי התקנות של הדו חודשי?

משה גפני: תקנות מס ערך מוסף (הוראת שעה מס') התשע"ב-2011, שר האוצר מבקש כפי שאת הסברת את הדיווח הדו חודשי.

משה גפני: אנחנו מצביעים.

משה גפני: בעד אישור התקנות – פה אחד התקנות אושרו

שגית אפיק: תיקון תקנה 20(ג)(1) .

משה גפני: אני חוזר לתקנות הקודמות.

משה גפני: אני חושב שאלה תקנות טובות.

משה גפני: אני חושב שזה באמת רציני.

משה גפני: אני חושב ששנה זה לא מספיק אלא צריך קצת יותר, אבל לא חשוב.

משה גפני: אני חושב שצריך להכניס את זה בחוק.

משה גפני: זאת נראית חקיקה משונה.

משה גפני: אנחנו יושבים כאן ודנים כבר כמה ישיבות והגענו להסכמות.

משה גפני: אני באמת מאוד משבח את רשות המסים בעניין הזה.

משה גפני: מאוד מאוד.

משה גפני: רשות המסים בכלל בזמן האחרון היא בסדר.

משה גפני: הגענו לעניין הזה של הנושא של בסיס מזומן.

משה גפני: מדברים גם על היצרנים ואתם מסכימים לעניין הזה ואתם גם מביאים את זה.

משה גפני: זה חלק מהחוק.

משה גפני: אני לא מבין למה זה צריך להיות בתקנות.

משה גפני: זה לא צריך להיות בתקנות אלא בחקיקה.

משה גפני: אתם רוצים לקבוע לשנה, אבל אני חושב ששנה זה לא מספיק אבל זה צריך להיות בחוק.

משה גפני: אני רוצה שהחוק יהיה מושלם.

שגית אפיק: גם את השירות הכנסנו לחוק אבל אחרי שנתיים שזה היה כהוראת שעה.

משה גפני: אני רוצה להסביר לכם.

משה גפני: אני לא למדתי משפטים ולא מבין בעניין הזה.

שי דותן: זאת כלכלה.

שי דותן: לא משפטים.

משה גפני: גם כלכלה לא למדתי.

משה גפני: תכף אני אגיד לך מה עוד לא למדתי.

משה גפני: ברבות השנים הבנתי שאסור שתהיה חקיקה נכה אלא שתהיה חקיקה מושלמת עד כמה שאתה יכול.

משה גפני: בכל אופן, זאת חקיקה של בשר ודם ולא תורה מסיני ולכן צריך לעשות את זה מושלם.

משה גפני: זה לא שהגענו עכשיו עם איזה שהן תקנות.

משה גפני: אנחנו עוסקים בחקיקה שעוסקת בסוגיה הזאת ובאמת הלכתם בצעדים גדולים קדימה עד כדי כך שלמרבה הפתעתי הארגונים לא פוסקים מלשבח אתכם.

משה גפני: זה יפה.

משה גפני: זה גם מעיד על רצינות כוונותיהם וכאשר צריך לשבח, הם משבחים.

משה גפני: זה לא יכול להיות וזה לא לעניין מבחינת הליך החקיקה של הוועדה שאנחנו מאשרים את החוק, הולכים להביא אותו לקריאה שנייה ושלישית ופתאום באמצע בדבר שהוא חלק מן העניין, מאשרים אותו בתקנות.

משה גפני: שוב, אני לא יודע איך לימדו משפטים באוניברסיטה אבל זה נראה לי לא לעניין.

שי דותן: מבחינה מיסויית זאת פריצת דרך.

שי דותן: כלומר, זאת פגיעה בעקרונות לכאורה מקודשים של רשות המסים משום שיש פסק דין מנחה במס הכנסה, פסק דין השומרים, שקובע שאם יש לך מלאי, אתה חייב לדווח על בסיס מצטבר למס הכנסה ואם אין לך מלאי, אתה יכול לבחור.

שי דותן: לכאורה רשות המסים כרשות אחת מנסה לבקר את העוסקים בין היתר על פי בדיקות מחזורים בהשוואה לבדיקות מחזורים בין מס הכנסה למע"מ.

שי דותן: כרגע זה פוגע בהשוואה הזאת משום שלמס הכנסה הם יהיו חייבים לדווח על בסיס מצטבר ואצלנו על בסיס מזומן.

שי דותן: אנחנו רוצים לראות האם מדובר בכצעקתה.

משה גפני: בסדר, אז נעשה את זה כהוראת שעה.

שי דותן: אם הכול יהיה בסדר, אנחנו במשא ומתן עם משרד התעשייה וזה בהסכמת משרד התעשייה.

משה גפני: אני לא מתווכח על העקרונות שאתה אומר.

משה גפני: אני מדבר על האכסניה.

שי דותן: אחרי שנה אנחנו נבחן את זה.

משה גפני: אני לא סתם מתעקש על זה.

משה גפני: יש הבדל עצום בין אם אתה מביא את זה בתקנות כמו שאתה מביא ואני גם מבין את החשש שלכם לבין אם אתה שם את זה בחקיקה אפילו כהוראת שעה.

משה גפני: אם אתה שם את זה כהוראת שעה ואתה מאפשר לשר האוצר להאריך את המועד, אם יתברר שזה בסדר, ואני חושב שזה בסדר.

רוחמה אברהם-בלילא: יתרה מזאת.

רוחמה אברהם-בלילא: החוק הזה פועל ככה קרוב לשנה.

עופר שרון: לא.

עופר שרון: הוא מדבר על השירות.

עופר שרון: זה מכר.

איריס וינברגר: החוק בנוי בצורה כזאת כאשר יש את הפרק של מועד חיוב.

איריס וינברגר: כל הסעיפים בפרק הזה, שירותים ככה, מכירת נכסים ככה.

איריס וינברגר: יצרנים, מדובר על מכירת נכסים.

איריס וינברגר: יש אפשרות בסעיף 29 ליצור חריגים.

משה גפני: אני לא משנה את העקרונות ולא מתווכח אתכם על הנושא המקצועי.

משה גפני: אני מקבל את זה כמו שאתם אומרים.

משה גפני: אני אומר שזה צריך להיות בחקיקה הראשית מכיוון שאני בטוח שזה יצליח.

משה גפני: אני בטוח בזה.

משה גפני: אני בטוח שרשות המסים ושר האוצר ירצו להאריך את המועד.

משה גפני: כאשר זה בחקיקה ראשית, המסלול הוא שונה.

משה גפני: כשזה בתקנות, את יודעת שעד שזזים עובר זמן.

איריס וינברגר: להפך.

משה גפני: אם אנחנו כותבים את זה בחקיקה הראשית ואנחנו מאפשרים לשר האוצר להאריך את המועד באישור ועדת הכספים, התהליך הוא הרבה יותר קל והוא גם יותר רציני.

משה גפני: את יודעת שחקיקה ראשית היא יותר מאשר חקיקת משנה.

משה גפני: למה אתם מתעקשים על זה?

שי דותן: מבחינה מסוימת יש איזה תהליך הדרגתי מסוים.

שי דותן: תקנות הוא תהליך מסוים.

שי דותן: הוא באמת מצהיר הצהרה.

שי דותן: חקיקה ראשית, זה כבר הרבה יותר מחייב.

משה גפני: אתם מסבירים את מה שאני אומר.

שגית אפיק: אבל השירות נכנס לחקיקה ראשית.

איריס וינברגר: אבל למה הוא נכנס לחקיקה הראשית?

איריס וינברגר: דווקא המבנה של צו הוא מבנה שנותן שליטה יותר גדולה ויכולת גמישות יותר גדולה גם לוועדת הכספים וכל החריגים היו בתקנות.

איריס וינברגר: מה שקרה בנותני שירותים היה שהחריג הפך להיות כלל.

איריס וינברגר: בעצם כל נותני השירותים כמעט היו על בסיס מזומן ולכן אי אפשר היה להשאיר את זה בסמכות שר האוצר וצריך היה להעלות את זה לרמה של חקיקה ראשית.

איריס וינברגר: אני אזכיר שבמקביל כבר הייתה חקיקה ראשית של הרשות.

איריס וינברגר: זה לא עבר ועדת שרים בגלל הנושא של היצרנים.

איריס וינברגר: בגלל שבתוך הממשלה הייתה התלבטות לגבי היצרנים.

משה גפני: מה לפי התקנות יקרה בעוד שנה?

איריס וינברגר: אם לא תוארך הוראת השעה, לא יהיה.

שגית אפיק: אם זה יהיה בחוק, תהיה לך אפשרות, תהיה אפשרות הארכה

משה גפני: זה שאלתי.

משה גפני: ידעתי את התשובה.

משה גפני: יהיה כתוב בחוק ששר האוצר, באישור ועדת הכספים.

משה גפני: אם אני אעשה את זה בניגוד לדעתכם, אתם תמשכו את הצו?

שי דותן: אנחנו צריכים להביא את זה למנהל לדיון.

איריס וינברגר: נצטרך למשוך את הצו, כן.

איריס וינברגר: אנחנו הרי עוד ניפגש בהרבה סיטואציות ואפשר יהיה להחליף את זה לחקיקה ראשית בהזדמנות.

איריס וינברגר: תנו לנו לבחון את זה.

איריס וינברגר: עוד לא התחלנו עם הצו הזה.

איריס וינברגר: אנחנו עוד לא יודעים מה ההשלכות שלו.

איריס וינברגר: אנחנו מאוד פוחדים מכך.

שי דותן: בגלל ההתעכבויות, היצרנים הקטנים הפסידו כבר חודשיים בגלל שזה לא אושר.

שי דותן: חבל לדחות את זה עוד.

משה גפני: אני מציע לחברי הוועדה כדלהלן.

משה גפני: אני מציע שאנחנו נאשר את החוק כפי שנאמר עד עכשיו לגבי העניין הזה.

משה גפני: הנושא של קנס של שלושים אחוזים, זה יהיה עד שלושים אחוזים.

משה גפני: כמו שאתם אומרים שבית המשפט פסק לגבי עד אחוז אחד.

עופר שרון: סביר מאוד להניח.

משה גפני: לגבי הנושא של התקנות של היצרנים.

משה גפני: אני לא רוצה ללכת נגד רשות המסים.

משה גפני: אני אצביע על החוק כי החוק הוא מאוד מאוד חשוב.

משה גפני: את החלק הזה של התקנות אני לא מאשר ולא מביא את זה.

משה גפני: אני מאפשר להם יומיים-שלושה, כמו שאפשרתי לבנקים, עד שנביא את זה למליאה ואז אם הם אכן מסכימים, זה ייכנס לחוק.

משה גפני: זאת מהפכה ממש והם צריכים אומץ לעניין הזה.

משה גפני: אני חושב שכל אחד מחברי הוועדה צריך אחרי כן לדבר אתם בנפרד ולתת להם מוטיבציה למהפכות.

משה גפני: גם אתם מקבלים את הזמן הזה.

משה גפני: אני לא מביא את זה למליאה.

משה גפני: אני רוצה שזה יהיה בהסכמה.

משה גפני: אני מאוד מאוד מבקש, אני חושב שזה מאוד חשוב.

משה גפני: אם זה בתקנות, אנחנו די קוברים את זה.

משה גפני: עד שזזים בממשלה, אני לא יודע מי עוד שנה יהיה שר האוצר, יכול להיות שלפני כן יהיו בחירות למרות שאני מעריך שזה לא יקרה.

רוחמה אברהם-בלילא: אני אומרת לך שיהיו.

משה גפני: יכול להיות.

משה גפני: אני לא נכנס לפרט הזה.

משה גפני: אתם יודעים שכדי להביא תקנות חדשות – ואלה תקנות חדשות – זה סיפור שיכול להיות שיהיה יושב ראש חדש שיצטרך להתחיל את הכול מהתחלה ויבואו פקידים חדשים.

משה גפני: כשזה בחוק, יש אפשרות מאוד פשוטה.

משה גפני: זה נמצא כבר בחקיקה ראשית, אפשר להאריך את זה, שר האוצר באישור ועדת הכספים.

משה גפני: תאמינו לי, אם אני הייתי ברשות המסים, הייתי עושה את זה.

משה גפני: הייתי משכנע את השר.

משה גפני: אם אתם רוצים, אני אשכנע את השר אבל אני לא רוצה לעקוף אתכם.

איריס וינברגר: אפילו הדו חודשי שזה מיליון וחצי, זאת הוראת שעה בתקנות ואנחנו באים ומאריכים אותן.

משה גפני: בסדר, אבל עכשיו אנחנו בחגיגה.

משה גפני: אם לא היה את כל זה, אני לא יודע.

משה גפני: כשאתם נמצאים ברשות המסים, בסדר, אבל מי מבטיח את זה?

משה גפני: אולי אתם תעברו לאגף התקציבים?

שי דותן: לא.

שי דותן: מאיגרא רמא?

משה גפני: בסדר.

משה גפני: יש לכם יומיים-שלושה.

הילה פילו: אני הילה פילו, יש לי עסק יצרני קטן שעונה לתנאים.

הילה פילו: אני חושבת שלעשות את הצעד הזה עד שנה, זה כמעט לא לעשות כלום.

הילה פילו: עד שאני אצליח לשכנע את הלקוחות שלי שייתנו לי שיקים על בסיס חשבון עסקה ולא חשבונית מס כדי שאני אוכל ליהנות מזה, יעברו כמה חודשים ואז בסוף השנה או שזה יפסק או לא.

הילה פילו: עדיף כבר לא לעשות כלום.

הילה פילו: אם אתם עושים את זה רק לשנה, זה כמו לא לעשות כלום.

משה גפני: תגידי להם שאני לא הזמנתי אותך.

הילה פילו: לא, לא הזמנת אותי.

משה גפני: עוד יחשבו שאני הבאתי אותך בכוונה כדי לומר את הדברים.

איריס וינברגר: יש הוראת חוק.

רוחמה אברהם-בלילא: אבל היא מביאה את זה מהלכה למעשה.

רוחמה אברהם-בלילא: אין חכם כבעל ניסיון.

משה גפני: היא אומרת דבר מאוד פשוט.

משה גפני: היא אומרת שאם עושים את זה בתקנות עד סוף השנה, עד שהיא תשכנע את הלקוח, ייקח זמן.

משה גפני: אם זה נמצא בחקיקה, המצב משתנה לחלוטין, זה כבר משהו אחר, זה תהליך שכבר התחילו אתו וכדי לעצור אותו באמצע, צריך לקרות משהו.

משה גפני: כאמור, לא הזמנתי אותה אלא היא באה ביוזמתה.

איריס וינברגר: שוב, אנחנו מסבירים.

משה גפני: אל תסבירו.

משה גפני: רק תסכימו.

משה גפני: בסדר, יש לכם יומיים-שלושה.

שמואל חרסט: אם אנחנו כבר נוגעים בסעיף 95 ויש הסכמה להוסיף את המילה "עד" לשיעור של שלושים אחוזים.

משה גפני: לא מוסיפים את המילה "עד".

משה גפני: ההסכמה היא שכמו שהייתה פסיקה לגבי הנושא של אחוז אחד שהוא עד, יש הסכמה גם לגבי העניין הזה בהתאם לפסיקה של בית המשפט.

שמואל חרסט: ואז זה לא ישונה בחוק אם לא תוסף המילה "עד"?

משה גפני: הם לא מסכימים.

קריאה: יש הצהרה לפרוטוקול.

שמואל חרסט: זאת לא הצהרה לפרוטוקול.

משה גפני: כן, זאת הצהרה לפרוטוקול.

זיו שרון: חזרה לעניין של סעיף 95.

זיו שרון: כמו העניין של סעיף 116.

זיו שרון: יורים בתותח שיכול לפגוע גם בחפים מפשע, גם בצורה שעושים את התיקון לתקנות של סעיף 95.

זיו שרון: גם כאן המטרה – ואיריס אמרה את זה רק לפני רבע שעה – לפגוע באלה שמעלימים קניות על מנת להעלים את מחזור העסקאות שלהם.

זיו שרון: תקלות בניהול ספרים יכולות לקרות גם לאחרים.

זיו שרון: אוטומטית מי שקרתה לו תקלה מסוג אחר, הוא כבר נכנס לקטגוריה של אותו קנס שלא יועד ליפול עליו.

זיו שרון: אני מבקש שהניסוח יהיה שונה.

זיו שרון: אני בעד, ואין לי גם בעיה להעלות את שיעור הקנס, אבל שהוא יהיה ממוקד.

זיו שרון: דהיינו, במקום הניסוח הארוך שלהם שקשור לתקנות ניהול ספרים, ניסוח קצר שאומר שראה המנהל כי עוסק לא רשם חשבונית בספריו ושוכנע המנהל כי אי הרישום היה מתוך מטרה להימנע מדיווח על עסקאות, רשאי יהיה המנהל להטיל על העוסק קנס בשיעור של, מבחינתי גם חמישים ומאה אחוזים כי כאן זה ממוקד על מי שמכוונים אליו ולא כאלה שיכולים להיות נספחים ולחטוף במקרה את העונש הזה על משהו שהם לא אמור לחטוף.

זיו שרון: אני רוצה לומר שלפני תשע שנים נחקק תיקון לסעיף 50 של כפל מס בחשבוניות.

זיו שרון: אני יכול לומר לכם שבנושא העיסוק גם על ידי המשרדים וגם לפחות על ידי אחד מבתי המשפט, למרות שהכוונה הייתה אך ורק לחשבוניות הפיקטיביות, קיים פסק דין בבית המשפט המחוזי בתל אביב שבו השופטת דניה קרת פסקה.

משה גפני: הבנתי.

משה גפני: אתם מסכימים?

איריס וינברגר: לא.

איריס וינברגר: אני חוזרת שוב.

איריס וינברגר: אנחנו יצרנו כאן קנס על בסיס נסיבות מאוד מחמירות מתוך מטרה שלא נתחיל לבדוק אם כן תם לב או לא תם לב כי כאן זאת לא מטריה פלילית אלא נסיבות מחמירות של ספרים פסולים, סטייה מהותית ואי רישום.

משה גפני: לגבי הקצאת החשבוניות, אני מציע ששר האוצר יוכל אחרי שלוש שנים לבוא לוועדה ולהאריך או לקצר.

שי דותן: בסדר.

שגית אפיק: עד 2017 זה לא נכנס לתוקף אבל שר האוצר רשאי להאריך את הדחייה או לקצר.

משה גפני: מה שאתה הצעת, אבל אני קצת שכללתי.

עופר מנירב: שיפרת.

משה גפני: כן.

משה גפני: שיפרתי.

טיבי רבינוביץ: אני רוצה לחזור לסעיף 47 ולומר עוד מילה.

טיבי רבינוביץ: אם אתה מסיבות טכניות, אין לך זמן, אבל אני רוצה לחזור לטיעון הקודם שהשמעתי.

משה גפני: לא.

משה גפני: אין צורך.

משה גפני: אתה תשב עם רשות המסים.

טיבי רבינוביץ: כן, אבל אמרת קודם שאתה רוצה לאשר חקיקה מושלמת.

משה גפני: נכון, אבל אנחנו כנראה נחזור לכאן.

טיבי רבינוביץ: אתה לא מאשר את זה היום?

משה גפני: אני מאשר אבל אנחנו לא מעלים את זה למליאה.

משה גפני: מה זה עסק שלך איך אנחנו עובדים כאן?

משה גפני: לך יש כמה ימים לדבר אתם ולא הולך לקרות שום דבר.

משה גפני: מה זה עסק שלך שאנחנו מצביעים כאן?

טיבי רבינוביץ: בינתיים אתה מאשר את הסעיף.

משה גפני: אישרתי אבל אני לא מביא את זה למליאה.

משה גפני: הודעתי שאני לא מביא את זה למליאה.

משה גפני: יש לי אתם עוד כמה עסקים.

זיו שרון: שימו לב לאבסורד בהצעה הנוכחית.

זיו שרון: בן אדם לא קיבל את החשבונית לידיו ובמקרה פסלו לו את הספרים.

משה גפני: אני לא מסכים אתך אבל אפילו אם אני מסכים אתך, לא רוצה לתת להם שיקול דעת, אני לא הולך לפתוח עשר חזיתות עם רשות המסים.

משה גפני: הם לא מסכימים.

משה גפני: יש לי דברים יותר חשובים בחוק הזה וכך גם לך.

איתן צחור: היה סיכום גם עם חברת הכנסת רוחמה אברהם שתוקם ועדה שתדון בכל הנושא עליו דיברנו כאן אבל הוועדה לא קמה.

איתן צחור: יש דבר אחד שחייבים לדון בו וזה כל הנושא של הערערים.

משה גפני: רק רגע.

משה גפני: אני לא מאשר את החוק, בוא נקים את הוועדה.

משה גפני: מה דעתך?

רוחמה אברהם-בלילא: זאת הייתה הארה כ-א' להתנהלות.

איתן צחור: אני אשלים את המשפט.

איתן צחור: אנחנו עדיין מבקשים שכל הנושא של הערערים בפני הוועדה, כל הפרוצדורות האלה, הובטח לנו חזור והבטח שנשב אתם ונמצא פתרונות איך מערערים לוועדה ואיך מערערים לבית המשפט, האם זה בית משפט מחוזי או שלום.

איתן צחור: עכשיו יש עוד נדבך נוסף על זה עם הקנס החדש.

איתן צחור: לכן אנחנו מבקשים שבלי שום קשר לתיקון תוקם הוועדה הזאת ותדון בכל הנושא של הערערים כפי שהובטח.

איריס וינברגר: אנחנו בהחלט נשב עם לשכת עורכי הדין בנושא הוועדות לניהול פנקסים.

איתן צחור: כל הפרוצדורה סביב הנושא הזה.

רוחמה אברהם-בלילא: אתה מקים את הוועדה הזאת?

משה גפני: יש את הוועדה לעסקים קטנים.

משה גפני: בסדר.

משה גפני: חברת הכנסת רוחמה אברהם תטפל בנושא.

רוחמה אברהם-בלילא: הוועדה היא בראשות ליה שמטוב אלא אם כן אתה עושה ועדה אד-הוק לעניין.

משה גפני: צוות שאת תעמדי בראשו.

איריס וינברגר: לעניין הוועדות לניהול פנקסים?

רוחמה אברהם-בלילא: כן.

איריס וינברגר: רשות המסים רואה בעייתיות מאוד גדולה עם הוועדות האלה.

משה גפני: תשבו עם הצוות הזה שרוחמה אברהם תעמוד בראשו.

משה גפני: חברת הכנסת רוחמה אברהם, היא אישה חכמה ואם אתם תשכנעו אותה שזה מה שצריך לעשות, זה מה שיהיה.

משה גפני: אם היא תשכנע אתכם, גם אתם אנשים הגיוניים ותוכלו להיכנס לעניין הזה.

משה גפני: זה לא מעכב את החוק.

רוחמה אברהם-בלילא: זה לא קשור לחוק.

משה גפני: לא קשור לחוק.

משה גפני: זה רחב יותר מהחוק.

משה גפני: אני מבקש לאשר את חוק מס ערך מוסף על כל מה שדיברנו ועל השינויים שנעשו.

משה גפני: אני לא מביא את זה למליאה ונותן כמה ימים לשבת עם הבנקים ואני מבקש לעשות זאת בתוך יומייחם-שלושה.

משה גפני: אני מאוד מאוד מאוד מבקש שרשות המסים תסכים בנושא הזה שהבאתם בתקנות להכניס לחוק בהוראת שעה.

משה גפני: יש לזה מסר מאוד חשוב.

משה גפני: אני רוצה שהברכות שרשות המסים מקבלת, יהיו מושלמות.

רוחמה אברהם-בלילא: במיוחד לקראת חג הפורים.

משה גפני: נכון.

משה גפני: אם אתם יכולים לתת תשובה בתענית אסתר למרות שלא חייב ואפשר גם בשושן פורים.

משה גפני: אנחנו מצביעים על אישור חוק מס ערך מוסף עם התיקונים כפי שנאמרו וההצהרות שהיו לפרוטוקול.

משה גפני: בעד אישור החוק – פה אחד החוק אושר

משה גפני: החוק אושר לקריאה שנייה ושלישית.

משה גפני: אני מאוד מברך את רשות המסים.

משה גפני: אני חושב שזה צעד גדול קדימה.

רוחמה אברהם-בלילא: כולנו מברכים.

משה גפני: אני חושב שזאת הליכה לקראת העניין.

משה גפני: אני מודה לחברת הכנסת רוחמה אברהם שהייתה שותפה לעניין הזה, לציון, לפניה ולכל מי שסייע בעניין.

משה גפני: אני מודה לארגונים ולגופים שבירכו אתכם על כך ואכן כל הברכות מגיעות לכם.

משה גפני: בעזרת השם בתוך יומיים-שלושה תיתנו לי תשובה חיובית לגבי התקנות.

משה גפני: תודה רבה.